216 km/h om vlug te haalArgieffoto Sewe mense is Sondag op die R24-snelweg in hegtenis geneem nadat hulle die spoedgrens oorskry het. Hoofsupt. Wilfred Kgasago, woordvoerder van die Ekurhuleni-metropolisie, het gesê ŉ spoedlokval is tussen die Edenvale-afrit en Barbaraweg-brug gehou. “ŉ 30-jarige man in ŉ Mercedes Benz-sedan is omstreeks 07:00 teen ŉ spoed van 216 km/h in ŉ 120 km/h-sone gevang,” het Kgasago gesê. “Hy het beweer dat hy gejaag het om betyds te wees vir vlug.” Die ander ses is in hegtenis geneem vir spoedoortredings van tussen 161 km/h en 186 km/h. “Almal wat in hegtenis geneem is, word aangekla van roekelose of nalatige bestuur. Hulle is na die Edanvale-polisiestasie geneem en is vrygelaat nadat hulle elkeen R1 500 borgtog betaal het.” Die sewe mense moet binnekort in die Edenvale-landdroshof verskyn.